ধেয়ে আসছে ঘূর্ণিঝড়, তাণ্ডব চালাবে কোন কোন এলাকায়? দেখুন বিগ আপডেট

ওয়েব ডেস্ক: আগামী বুধবারের মধ্যে বঙ্গোপসাগরে আছড়ে পড়তে পারে ঘূর্ণিঝড়। এমনটাই জানাল ভারতীয় মৌসম ভবন। তবে, ঘূর্ণিঝড় কোন পথে অগ্রসর হবে অর্থাৎ ঘূর্ণিঝড়ের অভিমুখ কী হবে, তা এখনও স্পষ্ট নয়। একইভাবে গতিবেগ কত থাকবে, তা এখনও নির্দিষ্টভাবে জানা যায়নি।

রবিবার মৌসম ভবনের তরফে জানানো হয়েছে, শনিবার যে নিম্নচাপ তৈরি হয়েছে, তা আরও ঘনীভূত হয়ে মালাক্কা প্রণালী এবং সংলগ্ন আন্দামান সাগরের উপরে আছড়ে পরতে পারে। নিম্নচাপটি পশ্চিম ও উত্তর-পশ্চিম দিকে অগ্রসর হবে বলে জানা গিয়েছে। আর সোমবারই দক্ষিণ-পূর্ব বঙ্গোপসাগর এবং সংলগ্ন দক্ষিণ আন্দামান সাগরের উপরে গভীর নিম্নচাপে পরিণত হবে। পরবর্তী ৪৮ ঘণ্টায় সেটি আরও পশ্চিম ও উত্তর-পশ্চিম দিকে অগ্রসর করবে। আর পরিণত হতে পারে ঘূর্ণিঝড়ে। দক্ষিণ-পূর্ব বঙ্গোপসাগরের উপরেই সেই ঘূর্ণিঝড় তৈরি হতে পারে বলে অনুমান করা হচ্ছে।

আরও পড়ুন: ফের ঘূর্ণিঝড়ের আশঙ্কা! বাংলায় কী প্রভাব পড়বে?

সোমবার থেকে উত্তর ও দক্ষিণবঙ্গে কুয়াশার দাপট দেখা যাবে। রাতের দিকে শিশিরের প্রভাব টের পেতে পারেন প্রাতঃভ্রমণকারীরা। আলিপুর আবহাওয়া দফতরের পূর্বাভাস, নভেম্বরের শেষ সপ্তাহ থেকে বঙ্গে হাওয়া বদলের সম্ভাবনা রয়েছে। ভোরে ও রাতের দিকে হালকা শীতের আমেজ টের পাওয়া গেলেও এখনই জাঁকিয়ে শীত উপভোগ করা যাবে না। উত্তরবঙ্গের পার্বত্য জেলাগুলিতে হালকা বৃষ্টি হতে পারে। তার জেরে তাপমাত্রা খানিকটা কমবে। তবে স্বাভাবিকের চেয়ে তার খুব বেশি পার্থক্য হবে না বলেই অনুমান আবহবিদদের।

দেখুন খবর