ফের ঘূর্ণিঝড়ের আশঙ্কা! বাংলায় কী প্রভাব পড়বে?

ওয়েব ডেস্ক : দক্ষিণ আন্দামান সাগরের উপর রয়েছে নিম্নচাপ (Depression) অঞ্চল। তা ২৪ নভেম্বর পশ্চিম-উত্তর-পশ্চিম দিকে অগ্রসর হয়ে বঙ্গোপসাগরের উপর নিম্নচাপে পরিণত হতে পারে। আর তা পরে আরও শক্তিশালী হতে পারে। এর পরেই সেই নিম্নচাপ শক্তি বাড়িয়ে নিতে পারে ঘূর্ণিঝড়ের (Cyclone) রুপ। যদি নিম্নচাপটি শক্তি বাড়িয়ে ঘূর্ণিঝড়ে পরিণত হয়। তাহলে তার নাম হবে ‘সেনিয়ার’। যার অর্থ সিংহ।

তবে আবহাওয়া দফতরের তরফে জানানো হচ্ছে, নিম্নচাপটি (Depression) শক্তি বাড়িয়ে ঘূর্ণিঝড়ে পরিণত হবে কি না, তা এখনই বলা সম্ভব নয়। তবে সম্ভাবনা রয়েছে বলেই জানানো হয়েছে। প্রশ্ন হচ্ছে, এর প্রভাব কি বাংলায় পড়বে? তবে এ নিয়ে হাওয়া অফিসের তরফে কিছু জানানো হয়নি। আগামী সপ্তাহে বাংলায় আবহাওয়া নিয়ে তেমন সতর্কতা নেই বলেই জানিয়েছে আলিপুর আবহাওয়া দফতর।

আরও খবর : চিকেন’স নেক-এর নিরাপত্তা বৃদ্ধিতে শিলিগুড়িতে সেনা-আধাসেনা-গোয়েন্দাদের উচ্চ পর্যায়ের বৈঠক

স্কাইমেট ওয়েদারও জানিয়েছে, আগামী সপ্তাহে একটি ঘূর্ণিঝড় তৈরি হওয়ার সম্ভাবনা রয়েছে। তবে এর গতিপথ নিয়ে এখনই কিছু বলা যাচ্ছে না। শনিবার আইএমডি পূর্বাভাস দিয়েছে, আগামী ২২ থেকে ২৭ নভেম্বরে আন্দামান ও নিকোবর দ্বীপপুঞ্জে ভারী বৃষ্টিপাতের সম্ভাবনা রয়েছে। সঙ্গে বইতে পারে ৪০ থেকে ৫০ কিলোমিটার বেগে ঝোড়ো হাওয়া। তবে এই গতি আরও বাড়ার সম্ভাবনা রয়েছে বলেই জানাচ্ছে হাওয়া অফিস।

অন্যদিকে, আগামী কয়েকদিন বঙ্গে তাপমাত্রার তেমন কোনও হেরফের হওয়ার সম্ভাবনা নেই। অন্যদিকে কোনও বৃষ্টিরও সতর্কতা নেই। শুষ্কই থাকবে আবহাওয়া। পশ্চিমের জেলাগুলিতে পারদ ১৪ ডিগ্রির কাছাকাছি নেমে যেতে পারে। অন্যদিকে কলকাতায় (Kolkata) সর্বোচ্চ ও সর্বনিম্ন তাপমাত্রা থাকতে পারে যথাক্রমে ৩০ ডিগ্রি সেলসিয়াস ও ১৯ ডিগ্রি সেলসিয়াস। তবে উত্তরবঙ্গের দার্জিলিংয়ে বৃষ্টির সম্ভাবনা রয়েছে।